
Betegtájékoztató: Információk a felhasználó számára

Meropenem AptaPharma 500 mg por oldatos injekcióhoz vagy infúzióhoz
Meropenem AptaPharma 1000 mg por oldatos injekcióhoz vagy infúzióhoz

meropenem


Mielőtt beadnák Önnek ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy a gondozását végző egészségügyi szakemberhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak. 
· Ha Önnél bármilyen mellékhatás jelentkezik, tájékoztassa erről kezelőorvosát vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:
1.	Milyen típusú gyógyszer a Meropenem AptaPharma 500 és 1000 mg por oldatos injekcióhoz vagy infúzióhoz (a továbbiakban Meropenem AptaPharma) és milyen betegségek esetén alkalmazható?
2.	Tudnivalók a Meropenem AptaPharma alkalmazása előtt
3.	Hogyan kell alkalmazni a Meropenem AptaPharma-t?
4.	Lehetséges mellékhatások
5.	Hogyan kell a Meropenem AptaPharma-t tárolni?
6.	A csomagolás tartalma és egyéb információk


1.	Milyen típusú gyógyszer a Meropenem AptaPharma és milyen betegségek esetén alkalmazható?

A Meropenem AptaPharma hatóanyaga a meropenem, ami a karbapenem antibiotikumoknak nevezett gyógyszercsoportba tartozik. Hatását azáltal fejti ki, hogy elpusztítja a baktériumokat, amelyek súlyos fertőzéseket okozhatnak.

A Meropenem AptaPharma felnőtteknél, serdülőknél és 3 hónaposnál idősebb gyermekeknél alkalmazható az alábbi betegségek kezelésére:
· a tüdőt érintő fertőzés (tüdőgyulladás);
· cisztás fibrózisban szenvedő betegek tüdő- és hörgőfertőzései;
· szövődményes húgyúti fertőzések;
· szövődményes fertőzések a hasüregben;
· szülés alatt és után kialakult fertőzések;
· a bőr és a lágyrészek szövődményes fertőzései;
· az agy heveny bakteriális fertőzése (agyhártyagyulladás).
[bookmark: _Hlk198470917]
A Meropenem AptaPharma alkalmazható neutropéniás (a neutrofil fehérvérsejtek számának csökkenése a vérben) betegek lázas állapotainak kezelésére, amelyet feltehetően bakteriális fertőzés okoz.

A Meropenem AptaPharma alkalmazható a vér bakteriális fertőzéseinek kezelésére is, amelyek a fent említett fertőzésekhez köthetőek.



2.	Tudnivalók a Meropenem AptaPharma alkalmazása előtt

Nem alkalmazható a Meropenem AptaPharma
· ha allergiás (túlérzékeny) a meropenemre vagy a gyógyszer (6. pontban felsorolt) egyéb összetevőjére.
· ha allergiás (túlérzékeny) más antibiotikumokra, pl. penicillinekre, cefalosporinokra vagy karbapenemekre, mivel akkor a meropenemre is allergiás lehet.

Figyelmeztetések és óvintézkedések
A Meropenem AptaPharma alkalmazása előtt beszéljen kezelőorvosával, gyógyszerészével vagy a gondozását végző egészségügyi szakemberrel:
· ha egészségügyi problémái vannak, például máj- vagy veseproblémák.
· ha korábban súlyos hasmenése volt más antibiotikumok alkalmazása után.

Előfordulhat, hogy egy bizonyos vizsgálat (Coombs-teszt) pozitív eredményt mutat, amely a vörösvértesteket elpusztító ellenanyagok jelenlétére utal. A kezelőorvosa ezt meg fogja beszélni Önnel.

Előfordulhat, hogy Önnél súlyos bőrreakciók jelei és tünetei alakulnak ki (lásd 4. pont). Ha ilyen előfordul, azonnal szóljon kezelőorvosának vagy a gondozását végző egészségügyi szakembernek, hogy kezelni tudják a tüneteket.

Ha nem biztos benne, hogy a fentiek közül valamelyik vonatkozik Önre, beszéljen kezelőorvosával vagy a gondozását végző egészségügyi szakemberrel a Meropenem AptaPharma alkalmazása előtt.

Májproblémák
Amennyiben a bőr és a szemfehérje sárgás elszíneződését, bőrviszketést, sötét vizeletet vagy világos székletet tapasztal, mondja el kezelőorvosának. Ez májproblémák jele lehet, amelyet kezelőorvosának ellenőriznie kell.

Gyermekek
A Meropenem AptaPharma alkalmazása nem ajánlott 3 hónaposnál fiatalabb gyermekeknél, mert a meropenem biztonságosságát és hatásosságát nem igazolták 3 hónaposnál fiatalabb gyermekeknél.

Egyéb gyógyszerek és a Meropenem AptaPharma
Feltétlenül tájékoztassa kezelőorvosát a jelenleg vagy nemrégiben szedett, valamint szedni tervezett egyéb gyógyszereiről.
Erre azért van szükség, mert a Meropenem AptaPharma befolyásolhatja más gyógyszerek hatását, néhány gyógyszer pedig a Meropenem AptaPharma-ra lehet hatással.

Különösen fontos, hogy tájékoztassa kezelőorvosát vagy a gondozását végző egészségügyi szakembert, ha a következő gyógyszerek valamelyikét szedi:
· probenecid (köszvény kezelésére alkalmazzák).
· valproinsav, nátrium-valproát vagy valpromid (epilepszia kezelésére alkalmazzák). A Meropenem AptaPharma-t nem szabad alkalmazni, mert csökkentheti a nátrium-valproát hatását.
· szájon át szedhető véralvadásgátlók (a vérrögképződés kezelésére vagy megelőzésére alkalmasak).

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával. 
Ajánlatos elkerülni a meropenem alkalmazását a terhesség ideje alatt. Kezelőorvosa dönti el, hogy kell-e alkalmaznia a Meropenem AptaPharma-t.

Fontos, hogy mielőtt meropenemet kapna, mondja el kezelőorvosának, ha szoptat vagy szoptatást tervez. Ez a gyógyszer kis mennyiségben átjuthat az anyatejbe. Ezért a kezelőorvosa fogja majd eldönteni, hogy szabad-e alkalmaznia a meropenemet a szoptatás alatt.

A készítmény hatásai a gépjárművezetéshez és a gépek kezeléséhez szükséges képességekre
A készítménynek a gépjárművezetéshez és a gépek kezeléséhez szükséges képességeket befolyásoló hatásait nem vizsgálták. Azonban a meropenemmel végzett kezelés során megfigyeltek fejfájást és a bőr bizsergő vagy szúró érzését (paresztézia); ezen mellékhatások bármelyike befolyásolhatja Önnél a gépjárművezetéshez vagy a gépek kezeléséhez szükséges képességeket. A meropenem-kezelés okozhat még gyors és irányíthatatlan, önkéntelen izommozgásokat (konvulziókat), melyek rendszerint tudatvesztéssel járnak. Amennyiben ilyen mellékhatást észlel, ne vezessen gépjárművet, illetve ne kezeljen gépeket.

A Meropenem AptaPharma nátriumot tartalmaz.
Meropenem AptaPharma 500 mg por oldatos injekcióhoz vagy infúzióhoz: 
Ez a gyógyszer 45 mg nátriumot (a konyhasó fő összetevője) tartalmaz injekciós üvegenként, ami megfelel a nátrium ajánlott maximális napi bevitel 2,3%-ának felnőtteknél.

Meropenem AptaPharma 1000 mg por oldatos injekcióhoz vagy infúzióhoz: 
Ez a gyógyszer 90 mg nátriumot (a konyhasó fő összetevője) tartalmaz injekciós üvegenként, ami megfelel a nátrium ajánlott maximális napi bevitel 4,5%-ának felnőtteknél.

Ha az állapota szükségessé teszi a nátrium-bevitel ellenőrzését, tájékoztassa kezelőorvosát vagy a gondozását végző egészségügyi szakembert.


3.	Hogyan kell alkalmazni a Meropenem AptaPharma-t?

A gyógyszert mindig a kezelőorvosa által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát.

Alkalmazása felnőtteknél
· Az adag attól függ, milyen típusú fertőzés áll fenn, a test mely részén alakult ki és mennyire súlyos. Kezelőorvosa határozza meg, hogy mekkora adagra van szüksége.
· Felnőtteknek a szokásos adag 500 mg (milligramm) és 2 g (gramm) között van. Általában 8 óránként fog kapni egy adagot. Azonban ennél ritkábban is kaphatja, ha a veseműködése nem megfelelő.

Alkalmazása gyermekeknél és serdülőknél
· 3 hónaposnál idősebb és 12 évesnél fiatalabb gyermekek esetén az adagot a gyermek kora és testtömege alapján döntik el. A Meropenem AptaPharma szokásos adagja 10 mg és 40 mg között van testtömegkilogrammonként. Általában 8 óránként adnak be egy adagot. Az 50 kg-nál nagyobb testtömegű gyermekeknek felnőtt adagot adnak.

Hogyan kell alkalmazni a Meropenem AptaPharma-t?
· A Meropenem AptaPharma-t injekcióban vagy infúzióban adják be egy nagy vénába.
· Általában kezelőorvosa vagy a gondozását végző egészségügyi szakember adja be Önnek a Meropenem AptaPharma-t.
· Néhány beteget, szülőt vagy gondozót azonban megtanítanak a Meropenem AptaPharma otthoni alkalmazására. Az erre vonatkozó útmutatás a betegtájékoztatóban található (az „Utasítások a Meropenem AptaPharma otthoni, saját magának vagy másoknak történő beadásához” című fejezetben). A Meropenem AptaPharma-t mindig a kezelőorvos által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát.
· Az injekciót/infúziót nem szabad más gyógyszereket tartalmazó oldatokkal keverni, vagy ilyenekhez hozzáadni.
· Az injekció beadása kb. 5 percig tarthat, illetve az infúzióé 15 és 30 perc közötti ideig. Kezelőorvosa el fogja mondani, hogy hogyan adják be Önnek a Meropenem AptaPharma-t.
· Az injekciót/infúziót általában minden nap azonos időpontban kell megkapnia.

Ha az előírtnál több Meropenem AptaPharma-t kapott
Ha véletlenül az előírt adagnál többet kapott, azonnal lépjen kapcsolatba kezelőorvosával vagy a legközelebbi kórházzal.

Ha elfelejtette beadni a Meropenem AptaPharma-t
Ha egy injekció/infúzió kimarad, mielőbb pótolni kell. Ha azonban már közel van a következő injekció beadásának ideje, hagyja ki az elmaradt adagot.
Ne alkalmazzon kétszeres adagot (két injekciót/infúziót egyszerre) a kihagyott adag pótlására.

Ha idő előtt abbahagyja a Meropenem AptaPharma alkalmazását
Ne hagyja abba a Meropenem AptaPharma alkalmazását, csak kezelőorvosa utasítására.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy a gondozását végző egészségügyi szakembert.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Súlyos allergiás reakciók
Ha az alábbi jelek és tünetek közül bármelyiket tapasztalja, haladéktalanul jelezze kezelőorvosának vagy a gondozását végző egészségügyi szakembernek. Azonnali orvosi beavatkozásra lehet szüksége. A jelek és tünetek között előfordulhat hirtelen jelentkező:
· Súlyos bőrkiütés, viszketés vagy csalánkiütés a bőrön.
· Az arc, az ajkak, a nyelv és a test más részeinek vizenyős duzzanata.
· Légszomj, sípoló légzés, nehézlégzés.
· Súlyos bőrreakciók, amelyek lehetnek
· súlyos túlérzékenységi reakciók, beleértve a lázat, bőrkiütést és a máj működését ellenőrző vérvizsgálatokkal kimutatott elváltozásokat (emelkedett májenzimszintek), a fehérvérsejtek egyik típusának emelkedett szintjét (eozinofília) és a nyirokcsomó-megnagyobbodást. Ezek a DRESS-szindróma (eozinofíliával és szisztémás tünetekkel járó gyógyszerreakció) néven ismert, több szervet is érintő túlérzékenységgel járó kórkép jelei lehetnek. 
· súlyos, vörös színű pikkelyes kiütés, gennyes dudorok a bőrön, bőrhólyagosodás vagy bőrhámlás, amelyek magas lázzal vagy ízületi fájdalmakkal járhatnak együtt.
· súlyos bőrkiütés, amely vöröses, a közepén gyakran hólyagos, kör alakú foltok formájában jelenhet meg a törzsön, bőrhámlással, fekélyekkel a szájon, a torokban, az orron, a nemi szerveken és a szemeken; ezeket láz és influenzaszerű tünetek előzhetik meg (Stevens–Johnson-szindróma), vagy súlyosabb formában jelentkezhetnek (toxikus epidermális nekrolízis).
· [bookmark: _Hlk198468700]Hirtelen jelentkező mellkasi fájdalom, amely egy potenciálisan súlyos allergiás reakció, az úgynevezett Kounis-szindróma jele lehet, más, ugyanilyen típusú gyógyszereknél is előfordult. Ha ez bekövetkezik, azonnal forduljon kezelőorvosához vagy a gondozását végző egészségügyi szakemberhez.

[bookmark: _GoBack]A vörösvértestek károsodása (úgynevezett hemolitikus anémia; nem gyakori [100-ból legfeljebb 1 beteget érinthet])
Tünetei:
· Váratlanul fellépő légszomj.
· Vörös vagy barna vizelet.
Ha a fentiek valamelyikét tapasztalja, azonnal forduljon orvoshoz.

Egyéb lehetséges mellékhatások:

Gyakori (10-ből legfeljebb 1 beteget érinthet)
· Hasi (gyomor-) fájdalom.
· Hányinger.
· Hányás.
· Hasmenés.
· Fejfájás.
· Bőrkiütés, bőrviszketés.
· Fájdalom és gyulladás.
· A vérlemezkék számának emelkedése a vérben (vérvizsgálattal megállapítva).
· Eltérések a vérvizsgálati eredményekben, ideértve a májműködésre vonatkozó vérvizsgálatot.

Nem gyakori (100-ból legfeljebb 1 beteget érinthet)
· Elváltozások a vérben. Ide tartozik a vérlemezkék számának csökkenése (amelynek következtében könnyebben alakulhatnak ki véraláfutások), egyes fehérvérsejtek számának emelkedése, más fehérvérsejtek számának csökkenése, a bilirubin (epefesték) nevű anyag mennyiségének növekedése. A kezelőorvosa időről időre vérvizsgálatot végezhet Önnél.
· Eltérések a vérvizsgálati eredményekben, ideértve a veseműködésre vonatkozó vérvizsgálatot.
· Bizsergés, zsibbadás.
· Gombás fertőzés a szájüregben (szájpenész) és a hüvelyben.
· Hasmenéssel járó bélgyulladás.
· Vénafájdalom a Meropenem AptaPharma injekció/infúzió beadásának helyén.
· Egyéb elváltozások a vérben. Tünetei a gyakori fertőzések, a láz és a torokfájás. A kezelőorvosa rendszeres időközönként vérvizsgálatot végeztethet Önnél.
· Hirtelen fellépő súlyos bőrkiütés, a bőr felhólyagosodása vagy hámlása. Magas lázzal és ízületi fájdalommal járhat.
· Csökkent káliumszint a vérben (amely gyengeséget, izomgörcsöket, bizsergő érzést és szívritmuszavarokat okozhat).
· Májproblémák. A bőr és a szemfehérje sárgás elszíneződése, bőrviszketés, sötét vizelet vagy világos széklet. Amennyiben ezeket a jeleket és tüneteket tapasztalja, azonnal forduljon orvoshoz.

Ritka (1000-ből legfeljebb 1 beteget érinthet)
· Görcsrohamok (epilepsziához hasonló görcsös rángások)
· Heveny tájékozódási zavar és zavartság (delírium)


Mellékhatások bejelentése
[bookmark: _Hlk198468949]Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Meropenem AptaPharma-t tárolni?

A gyógyszer gyermekektől elzárva tartandó!

A dobozon és az injekciós üveg címkéjén feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

[bookmark: OLE_LINK1][bookmark: OLE_LINK2]Legfeljebb 30 °C-on tárolandó.

Injekció
Elkészítés után: az intravénás injekcióhoz való elkészített oldatokat azonnal fel kell használni. A feloldás kezdete és az injekció beadásának vége között eltelt idő nem haladhatja meg:
· a 3 órát a 25 °C-on tárolva
· a 12 órát hűtőszekrényben (2 °C-8 °C) tárolva

Infúzió
Elkészítés után: az intravénás infúzióhoz való elkészített oldatokat azonnal fel kell használni. A feloldás kezdete és az infúzió beadásának vége között eltelt idő nem haladhatja meg:
· a 6 órát a 25 °C-on tárolva, ha a meropenem 9 mg/ml-es (0,9%-os) nátrium-klorid-oldattal lett feloldva;
· a 24 órát hűtőszekrényben (2 °C–8 °C-on) tárolva, ha a meropenem 9 mg/ml-es (0,9%-os) nátrium-klorid-oldattal lett feloldva;
· az 50 mg/ml-es (5%-os) glükóz- (dextróz-) oldattal történő hígítása után az elkészített gyógyszert azonnal fel kell használni.

Mikrobiológiai szempontból a gyógyszert azonnal fel kell használni, kivéve, ha a felbontás/elkészítés/hígítás módszere kizárja a mikrobiológiai szennyeződés kockázatát.
Amennyiben nem kerül azonnali felhasználásra, a felhasználásig az eltartási idő és körülmények a felhasználó felelőssége.

Az elkészített oldat nem fagyasztható!

Ne alkalmazza ezt a gyógyszert, ha az oldat elszíneződött vagy részecskéket tartalmaz. Csak tiszta, színtelen vagy sárgás színű, részecskéktől mentes oldat használható fel.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Meropenem AptaPharma?
· A készítmény hatóanyaga a meropenem.

Meropenem AptaPharma 500 mg por oldatos injekcióhoz vagy infúzióhoz
[bookmark: _Hlk198380260]500 mg meropenemnek megfelelő meropenem-trihidrátot tartalmaz injekciós üvegenként.

Meropenem AptaPharma 1000 mg por oldatos injekcióhoz vagy infúzióhoz
1000 mg meropenemnek megfelelő meropenem-trihidrátot tartalmaz injekciós üvegenként.

· Egyéb összetevő: nátrium-karbonát.

Milyen a Meropenem AptaPharma külleme és mit tartalmaz a csomagolás?
A Meropenem AptaPharma fehér vagy halványsárga színű kristályos por oldatos injekcióhoz vagy infúzióhoz, injekciós üvegben vagy infúziós üvegben.
Az elkészített gyógyszer átlátszó színtelen vagy halványsárga színű oldat.

Meropenem AptaPharma 500 mg por oldatos injekcióhoz vagy infúzióhoz
Fehér vagy halványsárga színű kristályos por 20 ml-es (III-as típusú) színtelen, átlátszó üvegben, ami  20 mm-es átmérőjű brómbutil gumidugóval és lepattintható, lila színű (műanyag és alumínium) kupakkal van lezárva.

Meropenem AptaPharma 1000 mg por oldatos injekcióhoz vagy infúzióhoz
Fehér vagy halványsárga színű kristályos por 20 ml-es (III-as típusú) színtelen, átlátszó üvegben, ami 20 mm-es átmérőjű brómbutil gumidugóval és lepattintható, szürke színű (műanyag és alumínium) kupakkal van lezárva.

Kiszerelések: 1 db vagy 10 db injekciós üveg dobozban.
Nem feltétlenül mindegyik kiszerelés kerül kereskedelmi forgalomba.


A forgalomba hozatali engedély jogosultja
Apta Medica Internacional d.o.o.
Likozarjeva ulica 6
1000 Ljubljana
Szlovénia


Gyártó
ACS Dobfar S.p.A.
Nucleo Industriale S.Atto, San Nicolo A Tordino
64100 Teramo
Olaszország

Ezt a gyógyszert az Európai Gazdasági Térség tagállamaiban az alábbi neveken engedélyezték:

	Ausztria
	Meropenem AptaPharma 500 mg Pulver zur Herstellung einer Injektionslösung oder Infusionslösung
Meropenem AptaPharma 1000 mg Pulver zur Herstellung einer Injektionslösung oder Infusionslösung

	Bulgária
	Меропенем АптаФарма, 500mg прах за инжекционен/инфузионен разтвор 
Меропенем АптаФарма, 1000mg прах за инжекционен/инфузионен разтвор

	Ciprus
	Meropenem AptaPharma 500 mg powder for solution/infusion
Meropenem AptaPharma 1000 mg powder for solution/infusion

	Csehország
	Meropenem AptaPharma

	Dánia
	Meropenem AptaPharma

	Finnország
	Meropenem AptaPharma 500 mg injektio-/infuusiokuiva-aine liuosta varten
Meropenem AptaPharma 1 g injektio-/infuusiokuiva-aine liuosta varten

	Hollandia
	Meropenem AptaPharma 500 mg poeder voor oplossing voor injectie/infusie
Meropenem AptaPharma 1000 mg poeder voor oplossing voor injectie/infusie

	Horvátország
	Meropenem AptaPharma 500 mg prašak za otopinu za injekciju ili infuziju
Meropenem AptaPharma 1000 mg prašak za otopinu za injekciju ili infuziju

	Lengyelország
	Meropenem AptaPharma

	Magyarország
	Meropenem AptaPharma 500 mg por oldatos injekcióhoz vagy infúzióhoz
Meropenem AptaPharma 1000 mg por oldatos injekcióhoz vagy infúzióhoz

	Málta
	Meropenem AptaPharma 500 mg powder for solution/infusion
Meropenem AptaPharma 1000 mg powder for solution/infusion

	Norvégia
	Meropenem AptaPharma 

	Románia
	Meropenem AptaPharma 500 mg pulbere pentru solutie injectabila /perfuzabila
Meropenem AptaPharma 1000 mg pulbere pentru solutie injectabila /perfuzabila 

	Svédország
	Meropenem AptaPharma 500 mg pulver till injektions-
/infusionsvätska, lösning
Meropenem AptaPharma 1 g pulver till injektions-
/infusionsvätska, lösning

	Szlovákia
	Meropeném AptaPharma 500 mg prášok na injekčný/infúzny roztok
Meropeném AptaPharma 1000 mg prášok na injekčný/infúzny roztok

	Szlovénia
	Meropenem AptaPharma 500 mg prašek za raztopino za injiciranje /infundiranje
Meropenem AptaPharma 1000 mg prašek za raztopino za injiciranje /infundiranje




Meropenem AptaPharma 500 mg por oldatos injekcióhoz vagy infúzióhoz
OGYI-T-23338/01  1×
OGYI-T-23338/02  10×

Meropenem AptaPharma 1000 mg por oldatos injekcióhoz vagy infúzióhoz
OGYI-T-23338/03  1×
OGYI-T-23338/04  10×

A betegtájékoztató legutóbbi felülvizsgálatának dátuma: 2025. október.
__________________________________________________________________________________

Tanácsok/egészségügyi tájékoztatás
Az antibiotikumokat baktériumok által okozott fertőzések kezelésére alkalmazzák. A vírusok által okozott fertőzésekkel szemben hatástalanok.

Néha egy baktériumok által okozott fertőzés nem reagál az antibiotikum kezelésre. Ennek a jelenségnek az egyik leggyakoribb oka, hogy a fertőzést kiváltó baktériumok ellenállóak (rezisztensek) az alkalmazott antibiotikummal szemben. Ez azt jelenti, hogy a baktériumok az antibiotikum ellenére tovább élhetnek, és még szaporodhatnak is.

A baktériumok számos ok miatt válhatnak rezisztenssé az antibiotikumokkal szemben. Az antibiotikumok körültekintő alkalmazása segíthet csökkenteni annak az esélyét, hogy a baktériumok rezisztenssé váljanak velük szemben.

Amikor a kezelőorvosa antibiotikum kúrát ír fel Önnek, az csak az éppen fennálló betegségének kezelésére szolgál.
A következő tanácsok figyelembevétele segít megelőzni a rezisztens baktériumok megjelenését, amelyek megakadályozzák az antibiotikumok hatását.

1. Nagyon fontos, hogy az antibiotikumokat a megfelelő adagban, a megfelelő időben és a megfelelő ideig alkalmazza. Olvassa el a betegtájékoztatóban található utasításokat, és ha nem ért valamit, kérje meg kezelőorvosát vagy gyógyszerészét, hogy magyarázzák el.
2. Nem szabad antibiotikumot alkalmazni, ha nem kifejezetten Önnek írták fel, és csak arra a fertőzésre szabad alkalmazni, amelyre felírták.
3. Nem szabad olyan antibiotikumokat alkalmazni, amelyeket másoknak írtak fel, még akkor sem, ha a fertőzésük az Önéhez hasonló.
4. Nem szabad az Önnek felírt antibiotikumokat másoknak odaadni.
5. Amennyiben az orvos által előírt kezelést követően valamennyi antibiotikum marad Önnél, vigye el a gyógyszertárba a megfelelő megsemmisítés érdekében.


---------------------------------------------------------------------------------------------------------------------------------

Az alábbi információk kizárólag egészségügyi szakembereknek szólnak:

Részletes információkat az adagolással, figyelmeztetésekkel és óvintézkedésekkel kapcsolatban az alkalmazási előírásban talál.

Utasítások a Meropenem AptaPharma otthoni, saját magának vagy másoknak történő beadásához:
Néhány betegnek, szülőnek vagy gondozónak megtanítják a Meropenem AptaPharma otthoni alkalmazását.

Figyelmeztetés – Csak akkor szabad beadnia ezt a gyógyszert otthon, önmagának vagy másnak, ha kezelőorvosa vagy a gondozását végző egészségügyi szakember erre Önt kiképezte.

Hogyan kell elkészíteni a gyógyszert?
· A gyógyszert folyadékkal (oldószerrel) kell összekeverni. A kezelőorvosa el fogja mondani Önnek, hogy mennyi oldószert kell használni.
· Elkészítés után azonnal használja fel a gyógyszert. Ne fagyassza le!

1. Mossa meg a kezét és szárítsa meg alaposan. Készítsen elő egy tiszta munkaterületet.
2. Vegye ki a Meropenem AptaPharma-t tartalmazó üveget (injekciós üveget) a csomagolásból. Ellenőrizze az injekciós üveget és a lejárati időt. Győződjön meg róla, hogy az üveg sértetlen, nincs megrongálódva.
3. Vegye le a színes kupakot és alkoholos törlőkendővel tisztítsa meg a szürke gumidugót. Hagyja megszáradni a gumidugót.
4. Csatlakoztasson egy új steril tűt egy új steril fecskendőhöz, anélkül, hogy a végüket megérintené.
5. Szívjon fel a fecskendőbe steril „Injekcióhoz való vizet” az ajánlott mennyiségnek megfelelően. A szükséges folyadékmennyiség az alábbi táblázatban található:

	Meropenem AptaPharma adag
	Az oldáshoz szükséges „Injekcióhoz való víz” mennyisége

	500 mg (milligramm)
	10 ml (milliliter)

	1000 mg (miligramm)
	20 ml (milliliter)



6. Szúrja át a fecskendő tűjét a gumidugó közepén, és fecskendezze az ajánlott mennyiségű injekcióhoz való vizet a Meropenem AptaPharma injekciós üvegébe vagy üvegeibe.
7. Húzza ki a tűt az injekciós üvegből, és alaposan rázza fel az injekciós üveget kb. 5 másodpercig, vagy amíg az összes por fel nem oldódik. Tisztítsa meg a gumidugót még egyszer egy új alkoholos törlőkendővel, és hagyja megszáradni.
8. A fecskendő dugattyúját teljesen benyomva szúrja át a tűt ismét a gumidugón. Ekkor tartania kell a fecskendőt és az injekciós üveget is, és az injekciós üveget fejjel lefelé kell fordítani.
9. A tű végét a folyadékban tartva, húzza vissza a dugattyút és szívja az injekciós üvegben lévő összes folyadékot a fecskendőbe.
10. Húzza ki a tűt és a fecskendőt az injekciós üvegből (az üres injekciós üveget pedig biztonságos helyre dobja majd ki).
11. Tartsa a fecskendőt függőlegesen, a tűvel felfelé. Ütögesse meg a fecskendőt, hogy a folyadékban lévő buborékok felemelkedjenek a fecskendő felső részébe.
12. Távolítsa el a fecskendőben lévő levegőt, óvatosan addig nyomva a dugattyút, amíg az összes levegő el nem távozik.
13. Ha otthon alkalmazza a Meropenem AptaPharma-t, a megfelelő módon dobja ki a használt tűket és infúziós szerelékeket. Ha kezelőorvosa a kezelés abbahagyása mellett dönt, a megfelelő módon dobjon ki minden, fel nem használt Meropenem AptaPharma-t.

Az injekció beadása
Ez a gyógyszer beadható rövid kanülön vagy injekciós szeleppel ellátott vénakanülön keresztül, vagy gyógyszeradagolón vagy centrális vénakanülön keresztül.

A Meropenem AptaPharma beadása rövid kanülön vagy injekciós szeleppel ellátott vénakanülön (branül) keresztül
1. Távolítsa el a tűt a fecskendőről és dobja ki a tűt gondosan az éles tárgyak tárolására alkalmas hulladékgyűjtőbe.
2. Alkoholos törlőkendővel törölje le a rövid kanül vagy az injekciós szeleppel ellátott vénakanül végét és hagyja megszáradni. Nyissa ki a kanül tetejét és csatlakoztassa hozzá a fecskendőt.
3. Lassan nyomja be a fecskendő dugattyúját, és egyenletesen, kb. 5 perc alatt adja be az antibiotikumot.
4. Ha befejezte az antibiotikum beadását és a fecskendő üres, távolítsa el a fecskendőt, és alkalmazza az orvos vagy a gondozását végző egészségügyi szakember által javasolt átmosást.
5. Csukja le a kanül tetejét és óvatosan dobja a fecskendőt az éles tárgyak tárolására alkalmas hulladékgyűjtőbe.

A Meropenem AptaPharma beadása gyógyszeradagolón vagy centrális vénakanülön keresztül
1. Vegye le a gyógyszeradagoló vagy a vénakanül tetejét, alkoholos törlőkendővel tisztítsa meg a szerelék végét, és hagyja megszáradni.
2. Csatlakoztassa a fecskendőt, és a dugattyút lassan benyomva egyenletesen adja be az antibiotikumot kb. 5 perc alatt.
3. Ha befejezte az antibiotikum beadását, távolítsa el a fecskendőt és alkalmazza az orvos vagy a gondozását végző egészségügyi szakember által javasolt átmosást.
4.	Tegyen egy új tiszta tetőt a centrális vénakanülre, és óvatosan dobja a fecskendőt az éles tárgyak tárolására alkalmas hulladékgyűjtőbe.

